1.  ปัจจัยความเสี่ยง

1.1 ความเสี่ยงทางด้านเศรษฐกิจ

การดำเนินธุรกิจส่วนใหญ่ของบริษัทฯ
มีความสัมพันธ์โดยตรงกับภาวะเศรษฐกิจของประเทศไทยและภาวะเศรษฐกิจของโลก
สืบเนื่องจากการเปลี่ยนแปลงรวมทั้งความผันผวนของภาวะเศรษฐกิจ
ภาวะการซื้อขายหลักทรัพย์ในตลาดหลักทรัพย์แห่งประเทศไทย
การเปลี่ยนแปลงทางการเมืองอันจะส่งผลให้เกิดการเปลี่ยนแปลงในนโยบายการบริหารประเทศของรัฐบาล
และความไม่แน่นอนของภาวะเศรษฐกิจอันเกิดจากนโยบายต่าง ๆ ของภาครัฐ
อันมีผลกระทบโดยตรงต่อการให้บริการคำปรึกษาด้านธุรกิจและการเงิน การลงทุน
ทั้งแผนงานที่จะให้บริการแก่ลูกค้า และระยะเวลาในการให้บริการ
เนื่องจากลูกค้าอาจมีความจำเป็นที่จะต้องรอจังหวะของการลงทุนหรือดำเนินการ
หรือทำให้ระยะเวลาการดำเนินการต่าง ๆ ของลูกค้าเนิ่นนานขึ้น ดังนั้น ความเสี่ยง

ดังกล่าว อาจทำให้รายได้หลักของบริษัทฯ อาจลดลงอย่างมีสาระสำคัญ
ซึ่งจะมีผลกระทบต่อผลการดำเนินงานและฐานะการเงินของบริษัทฯ

อย่างไรก็ดี ถึงแม้ความเสี่ยงทางด้านเศรษฐกิจดังกล่าวอยู่นอกเหนือความสามารถที่บริษัทฯ
จะควบคุมได้ บริษัทฯ จึงได้พยายามที่จะลดความเสี่ยงดังกล่าวลง
โดยพยายามเน้นการทำธุรกิจให้มีความหลากหลายและหาจุดเด่นที่ทางบริษัทฯมีความเชี่ยวชาญเป็นพิเศษโดยจัดหาบุคลากรที่มีความรู้ความสามารถเป็นพิเศษมาเพิ่มเติมเน้นรายได้จากการให้บริการเป็นหลักและยังคงเน้นการขยายธุรกิจของบริษัทฯในด้านการให้บริการคำปรึกษาด้านการลงทุนสำหรับเงินลงทุน
Offshore Capital ให้มีสัดส่วนของรายได้ให้เพิ่มมากขึ้น
ซึ่งจะถือว่าเป็นการลดความเสี่ยงดังกล่าวลงได้ในระดับหนึ่ง
นอกเหนือจากนี้ยังจะทำให้รายได้ของบริษัทฯ มีความมั่นคงยิ่งขึ้น อีกทั้งบริษัทฯ
ยังคงมีบริการและขนาดของผลงานในปีที่ผ่านๆมาเป็นที่ยอมรับจากลูกค้าซึ่งจะเป็นเครื่องยืนยันว่าในด้านการให้คำปรึกษาในการปรับโครงสร้างบริษัทและ/หรือปรับโครงสร้างหนี้
รวมถึงการควบรวมกิจการซึ่งเกิดจากการให้คำแนะนำและบริการของบริษัทเป็นเครื่องพิสูจน์แล้ว
ซึ่งบริการเหล่านี้ส่วนใหญ่จะเกิดขึ้นในช่วงภาวะเศรษฐกิจที่ตกต่ำยาวต่อเนื่องมายากแก่การแก้ไขแต่ด้วยความชำนาญจึงทำให้บริษัทฯ
สามารถเข้าถึงลูกค้าเหล่านี้ได้และสร้างรายได้จากการให้บริการคำปรึกษาดังกล่าวชดเชยในช่วงที่เกิดภาวะเศรษฐกิจตกต่ำได้

1.2. ความเสี่ยงในการพึ่งพิงผู้บริหารและบุคลากรที่มีความสำคัญ

เนื่องจากธุรกิจของบริษัทฯ
เป็นธุรกิจให้บริการที่ต้องอาศัยความรู้ความสามารถทางด้านธุรกิจและการเงิน
การลงทุนจึงจำเป็นต้องอาศัยบุคคลากรที่มีทั้งประสบการณ์และความรู้อีกทั้งยังต้องเป็นที่รู้จักรวมทั้งยังต้องเป็นที่ยอมรับในแวดวงธุรกิจด้วย
ดังนั้นโดยรวมแล้วความสำเร็จของกิจการของบริษัทฯ
จึงขึ้นอยู่กับการที่บริษัทฯได้รับงานอย่างต่อเนื่อง
ซึ่งจำเป็นต้องพึ่งพิงผู้บริหารและบุคลากรที่มีความรู้ความสามารถ จึงทำให้บริษัทฯ
จำเป็นต้องพึ่งพิงบุคลากรหลักอยู่ 2 กลุ่ม คือ

(1) ผู้บริหารหลักของบริษัทฯ อันได้แก่ นายชาญ บูลกุล
ซึ่งดำรงตำแหน่งรองประธานคณะกรรมการบริษัทฯ ประธานคณะกรรมการบริหาร
และกรรมการผู้อำนวยการ ซึ่งนายชาญฯ เป็นผู้มีประสบการณ์การทำธุรกิจในประเทศไทยมากว่า 30
ปี และมีเครือข่ายการติดต่อทางธุรกิจที่

กว้างขวาง ทั้งนี้ นายชาญฯ มีส่วนสำคัญอย่างมากในการติดต่อหาลูกค้าให้กับบริษัทฯ และยังเป็น

ผู้บริหารที่ให้คำปรึกษาที่สำคัญของงานให้บริการในด้านอื่นๆ ของบริษัทฯ ด้วย

(2) บุคลากรและทีมงานของฝ่ายงานให้คำปรึกษาด้านธุรกิจและการเงิน การลงทุน
ซึ่งเป็นทีมงานหลักในการดำเนินธุรกิจให้บริการของบริษัทฯ
จึงจำต้องเป็นบุคคลากรที่มีความรู้ความสามารถและมีประสบการณ์เป็นสำคัญ
ซึ่งจะมีการแข่งขันสูงในการแย่งชิงตัวบุคลากรดังกล่าว

หากบริษัทฯ จำต้องสูญเสียผู้บริหาร บุคลากร และทีมงานที่สำคัญดังที่กล่าวแล้ว อาจจะทำให้บริษัทฯ
ไม่สามารถหาลูกค้า และไม่สามารถให้บริการลูกค้าได้อย่างต่อเนื่องและมีประสิทธิภาพ อันจะทำให้
บริษัทฯ ต้องสูญเสียรายได้หลักและมีผลกระทบต่อการดำเนินงานของบริษัทฯ อย่างรุนแรง
ถึงแม้ว่าบริษัทฯ จะสามารถจัดหาบุคลากรที่มีความรู้ความสามารถมาทดแทนได้
ก็อาจจะต้องใช้ระยะเวลาในการทำให้เป็นที่รู้จักและยอมรับในความสามารถ อย่างไรก็ดี
บริษัทฯได้ให้ความสำคัญกับบุคลากรเหล่านี้ โดยให้มีการพัฒนาการฝึกอบรมอย่างสม่ำเสมอ
ซึ่งประกอบด้วยการเปิดให้เข้าร่วมสัมมนาหลักสูตรที่มีการจัดขึ้นทั้งภายใน และภายนอกสำนักงาน
รวมถึงกำหนดให้มีกระบวนการทำงานอย่างมีระบบแบบแผน
การพัฒนางานและให้บุคลากรเหล่านี้มีการทำงานทดแทนกันได้ตลอดเวลา เพื่อช่วยลดความเสี่ยง
อันสืบเนื่องมาจากการที่ต้องสูญเสียบุคลากรเหล่านี้ไป
ในขณะเดียวกันบริษัทฯได้กำหนดให้มีการทำแผนสืบทอดงาน (succession plan)
ตามแนวนโยบายการกำกับดูแลกิจการที่ดี

นอกจากนี้ บริษัทฯ ยังได้ให้ความสำคัญกับนโยบายการบริหารทรัพยากรบุคคลที่ดี
โดยมีการเพิ่มสวัสดิการและผลตอบแทนกับพนักงานในระดับที่เหมาะสม
ซึ่งขึ้นอยู่กับความรู้ความสามารถของพนักงานแต่ละคนเป็นสำคัญ
เพื่อเป็นการเสริมสร้างขวัญและกำลังใจที่ดีในการทำงาน และรักษาบุคลากรเหล่านี้ให้อยู่กับบริษัทฯ
เป็นระยะเวลานาน รวมทั้งยังได้ให้ผลประโยชน์ที่ผู้บริหารและพนักงานดังกล่าวของบริษัทฯ
จะได้รับจากการดำเนินงานของบริษัทฯ
ในลักษณะของการให้โบนัสประจำปีที่เพิ่มสูงขึ้นสืบเนื่องจากมียอดขายที่เพิ่มมากขึ้น
เพื่อเป็นแรงจูงใจในการทำงาน ทั้งนี้ บริษัทฯ เชื่อว่า การพัฒนาบุคลากรของบริษัทฯ
และการให้ผู้บริหารและพนักงานได้รับผลประโยชน์จากการดำเนินงานร่วมกับบริษัทฯ
จะส่งเสริมให้เกิดความภักดีต่อองค์กรในระยะยาว

1.3 ความเสี่ยงในการขยายธุรกิจ

บริษัทฯยังคงให้ความสำคัญที่จะขยายการดำเนินธุรกิจการให้คำปรึกษาด้านการลงทุนสำหรับเงินลงทุน
Offshore Capital ซึ่งเป็นธุรกิจที่เกี่ยวเนื่องกับการให้บริการด้านธุรกิจและการเงิน การลงทุน
โดยบริษัทฯได้เริ่มให้บริการในปี 2551
ซึ่งการดำเนินธุรกิจดังกล่าวต้องอาศัยผลงานที่ผ่านมาเป็นเครื่องพิสูจน์เพื่อดึงดูด Offshore
Capital ให้มาใช้บริการของบริษัทฯและด้วยผลการดำเนินงานตลอดระยะเวลา 5 ปีที่ผ่านมานั้น
บริษัทฯมีผลงานในการดำเนินธุรกิจค่อนข้างดีมาก จึงทำให้ Offshore Capital
ขยายใหญ่ขึ้นได้อย่างรวดเร็วและมีส่วนในการเพิ่มกำไรให้กับบริษัทฯค่อนข้างมาก
ทั้งๆที่ประเทศไทยพึ่งเริ่มฟื้นตัวจากมหาอุทกภัยที่เกิดขึ้นในปี 2554
อันนำความเสียหายมาสู่โรงงานอุตสาหกรรมอย่างกว้างขวาง
ซึ่งรวมถึงอุตสาหกรรมผลิตชิ้นส่วนรถยนต์ ชิ้นส่วนคอมพิวเตอร์ และอื่นๆ
ที่ส่งผลกระทบถึงผู้ต้องนำเข้าชิ้นส่วนเหล่านี้จากประเทศไทยเพื่อไปประกอบถึงกับสะดุดและต้องเลื่อนกำหนดการส่งสินค้าให้กับลูกค้าทั่วโลก
แต่ด้วยความสามารถของผู้บริหารโรงงานเหล่าทำให้เกิดการฟื้นตัวค่อนข้างเร็วและกลับมาทำการผลิตได้ในระยะเวลาอันสั้น
แต่สำหรับโรงงานเล็กๆหลายแห่งต้องมีการปิดกิจการไปเลยก็มีบ้าง
ถึงอย่างไรในปีที่ผ่านมาตลาดหลักทรัพย์แห่งประเทศไทยก็ไม่ทำให้นักลงทุนต้องผิดหวัง
เพราะสามารถให้ผลตอบแทนแก่นักลงทุนเฉลี่ยไม่น้อยกว่า 35% ทั้งๆที่
ธนาคารโลกได้คาดการณ์ว่าเศรษฐกิจโลกจะขยายตัวเพียง 2.3% ในปี 2555 และขยายตัว 2.4%
ในปี 2556
นอกเหนือจากนี้เศรษฐกิจไทยยังคงเชื่อมโยงกับเศรษฐกิจโลกอย่างใกล้ชิดอย่างหลีกเลี่ยงไม่ได้ทำให้ความเป็นไปในประเทศ
ต่างๆ จะส่งผลกระทบต่อไทยอย่างหลีกเลี่ยงไม่ได้
โดยเฉพาะเขตเศรษฐกิจยักษ์ใหญ่ของโลกอย่างยุโรปที่วิกฤตหนี้สาธารณะยังไม่มี ทีท่าสงบลงง่าย ๆ
จนฉุดให้การส่งออกของไทยทรุดตาม
หรือสหรัฐที่ภาวะเศรษฐกิจซบเซาและการว่างงานสูงที่บีบให้ธนาคารกลางอัดฉีด
เงินเข้าสู่ระบบแบบขนานใหญ่ ส่งผลให้เงินทุนไหลเข้าภูมิภาคเอเชียและไทยมหาศาล
แม้จะทำให้ตลาดการเงินบูมแต่ก็สร้างแรงกดดันต่อค่าเงินบาทเช่นกัน
วิกฤตในยุโรปยังคงเป็นภัยคุกคามทางเศรษฐกิจอันดับหนึ่งของโลก
และคาดว่าปีหน้ากรีซซึ่งเป็นจุดเริ่มต้นของปัญหาจะยังไม่เห็นสัญญาณดีขึ้น มากนัก
ขณะที่สถานการณ์ในสเปน อิตาลี โปรตุเกสก็ยังน่ากังวล อย่างไรก็ตาม ยังมีข่าวดีอยู่บ้าง
โดยหวังว่าภาวะตกต่ำในยูโรโซนจะสิ้นสุดลงในปี 2556
แม้ว่าความเสี่ยงหลายประการยังคงดำเนินต่อไป
ซึ่งอาจผลักดันให้ยูโรโซนกลับสู่ภาวะตกต่ำอีกรอบก็เป็นได้
ซึ่งอาจทำให้บริษัทฯได้รับผลกระทบดังกล่าวด้วยเช่นกัน
แต่คงจะไม่ถึงขั้นรุนแรงมากนักเนื่องจากบริษัทฯมีผลงานที่ออกมาค่อนข้างดีมากอันเป็นจุดแข็งของบริษัทฯที่สามารถจะดึงดูดลูกค้าใหม่และขณะเดียวกันก็จะรักษาฐานลูกค้าเก่าไว้ได้เช่นกัน
รวมถึงการที่บริษัทฯมีพนักงานไม่มากและได้ดำเนินงานอย่างระมัดระวังในการขยายธุรกิจไม่ให้เร็วและเสี่ยงเกินไป
หรือมีขนาดใหญ่จนเกินไป โดยอาศัยประสบการณ์และความรู้
ความสามารถของคณะผู้บริหารเป็นหลักทำให้บริษัทฯสามารถรับมือกับสถานะการณ์ดังกล่าวได้ค่อนข้างดีเป็นที่พอใจของลูกค้า

ในปี 2556
นี้บริษัทยังคงให้ความสำคัญกับธุรกิจที่ดำเนินอยู่ในปัจจุบันเป็นสำคัญโดยยังจะเน้นการหาโอกาสที่จะเข้าลงทุนหรือมองหาธุรกิจที่จะส่งเสริมซึ่งกันและกันกับธุรกิจที่บริษัทฯมีอยู่ในปัจจุบันและให้ผลตอบแทนสูงภายใต้ความเสี่ยงที่ผ่านการวิเคราะห์พิจารณาอย่างดีและรอบคอบแล้วจากคณะอนุกรรมการที่เกี่ยวข้องท่ามกลางความผันผวนหรือวิกฤตที่ยังคงมีอยู่โดยเน้นให้เกิดประโยชน์สูงสุดแก่ผู้ถือหุ้นเป็นสำคัญ

1.4 ความเสี่ยงจากการแข่งขัน

เนื่องจากธุรกิจการให้บริการได้แก่ ที่ปรึกษาด้านธุรกิจและการเงิน การลงทุน,
ตัวแทนและที่ปรึกษาด้านอสังหาริมทรัพย์, และที่ปรึกษาด้านการลงทุนสำหรับเงินลงทุน Offshore
Capital ที่ทางบริษัทฯ ให้บริการอยู่นั้นเป็นงานที่มีบุคคลหลายกลุ่มเข้ามาให้บริการมากขึ้น
จนอาจทำให้ กลายเป็นคู่แข่งรายใหม่ของบริษัทฯ
โดยบุคคลเหล่านี้อาจใช้ฐานลูกค้าจากการให้บริการเดิมที่ให้บริการอยู่รวมกับความสามารถในการแข่งขันด้านราคา
และความสามารถเทียบเคียงงานให้บริการเช่นเดียวกับที่ทางบริษัทฯ ให้บริการอยู่ ดังนั้น บริษัทฯ
จึงมีความเสี่ยงที่รายได้ของ บริษัทฯ
อาจจะลดลงจากการแข่งขันด้านราคาของคู่แข่งรายใหม่ที่มีเพิ่มขึ้น อย่างไรก็ตาม บริษัทฯ
เชื่อมั่นว่าการมีสายสัมพันธ์ที่ดีรวมถึงประสบการณ์อันยาวนาน อีกทั้งการมีชื่อเสียงเป็นที่รู้จัก
และความรู้ความสามารถด้านการให้คำปรึกษาทางธุรกิจและการเงิน การลงทุน ของนายชาญฯ
ในฐานะรองประธานคณะกรรมการบริษัทฯ ประธานคณะกรรมการบริหาร และกรรมการผู้อำนวยการ
สามารถติดต่อลูกค้าและให้ความเชื่อมั่นในงานให้บริการจนเป็นที่พึงพอใจแก่ลูกค้าของบริษัทฯ ได้
ดังนั้น ความเสี่ยงดังกล่าวจึงไม่น่าจะมีผลกระทบต่อการดำเนินงานของบริษัทฯ มากนัก

1.5 ความเสี่ยงจากการลงทุน

สืบเนื่องจากความผันผวนของตลาดทุนและตลาดเงิน ย่อมจะส่งผลกระทบต่อผลตอบแทน
ตลอดจนถึงความเสี่ยงจากการลงทุน ดังนั้นบริษัทฯ
จึงได้ดำเนินนโยบายกระจายความความเสี่ยงอย่างต่อเนื่อง
ด้วยการลงทุนในสินทรัพย์หรือธุรกิจที่ให้ผลตอบแทนที่ดีในความเสี่ยงที่เหมาะสม
ภายใต้การดูแลของคณะกรรมการการลงทุน ซึ่งคอยพิจารณากลั่นกรองการลงทุนอย่างต่อเนื่อง

รวมทั้งมีการกระจายการลงทุนในหลักทรัพย์ที่หลากหลาย
โดยอาศัยประสบการณ์และความรู้ความสามารถของคณะกรรมการดังกล่าว
ทำให้ความเสี่ยงดังกล่าวลดลงอยู่ในระดับที่ทางบริษัทฯ สามารถควบคุมได้ในระดับหนึ่ง

1.6 ความเสี่ยงทางการเงิน

นโยบายการบริหารความเสี่ยงทางการเงิน

บริษัทฯ มีความเสี่ยงจากความผันผวนของอัตราดอกเบี้ย อัตราแลกเปลี่ยน
และมีความเสี่ยงจากการที่คู่สัญญาไม่ปฏิบัติตามสัญญา บริษัทฯ
ไม่มีนโยบายประกอบธุรกรรมตราสารอนุพันธ์ทางการเงินเพื่อการเก็งกำไรหรือเพื่อการค้า

ความเสี่ยงจากอัตราดอกเบี้ย

ความเสี่ยงด้านอัตราดอกเบี้ย หมายถึง
ความเสี่ยงที่เกิดจากการเปลี่ยนแปลงของอัตราดอกเบี้ยในตลาดในอนาคต
ซึ่งส่งผลกระทบต่อการดำเนินงานและกระแสเงินสดของบริษัทฯ
ฝ่ายบริหารเชื่อว่าบริษัทไม่มีความเสี่ยงในอัตราดอกเบี้ยที่เป็นสาระสำคัญ ดังนั้น บริษัทฯ
จึงไม่ได้ทำสัญญาเพื่อป้องกันความเสี่ยงดังกล่าว

ความเสี่ยงจากเงินตราต่างประเทศ

บริษัทฯ มีความเสี่ยงจากอัตราแลกเปลี่ยนเงินตราต่างประเทศ
ซึ่งเกิดจากรายการค้าที่เป็นเงินตราต่างประเทศ
ฝ่ายบริหารเชื่อว่าจะไม่มีผลกระทบจากอัตราแลกเปลี่ยนเงินตราต่างประเทศอย่างเป็นสาระสำคัญ
เนื่องจาก ยอดคงเหลือที่เป็นเงินตราต่างประเทศเกิดเป็นรายการระหว่างบริษัทย่อยในต่างประเทศ
ซึ่งบริษัทฯ สามารถกำหนดการชำระเงินตามจังหวะเวลาที่ผันผวนของอัตราแลกเปลี่ยนได้
ดังนั้นบริษัทจึงไม่ได้ใช้อนุพันธ์ทางการเงินเพื่อป้องกันความเสี่ยงดังกล่าว

ความเสี่ยงด้านสินเชื่อ

ความเสี่ยงทางด้านสินเชื่อ คือ
ความเสี่ยงที่ลูกค้าหรือคู่สัญญาไม่สามารถชำระหนี้แก่บริษัทตามเงื่อนไขที่ตกลงไว้เมื่อครบกำหนด
ฝ่ายบริหารได้วิเคราะห์ฐานะทางการเงินของลูกค้าอย่างสม่ำเสมอ
และเชื่อว่าไม่มีความเสี่ยงจากสินเชื่อที่เป็นสาระสำคัญ
อย่างไรก็ตามจำนวนค่าเผื่อหนี้สงสัยจะสูญที่แสดงในงบแสดงฐานะการเงินเป็นจำนวนที่ครอบคลุมผลเสียหายที่อาจเกิดขึ้นจากการเก็บหนี้ไม่ได้แล้ว

ความเสี่ยงด้านสภาพคล่อง

บริษัทฯ
มีการควบคุมความเสี่ยงจากการขาดสภาพคล่องโดยการรักษาระดับของเงินสดและรายการเทียบเท่าเงินสดให้เพียงพอต่อการดำเนินงานของกิจการและเพื่อทำให้ผลกระทบจากความผันผวนของกระแสเงินสดลดลง